Diari Oficial de la Generalitat Valenciana


Sumari del DOGV 2441, del 02-02-1995 (1995/833717)

ORDRE de 2 de desembre de 1994, de la Conselleria de Medi Ambient, per la qual s'acorda iniciar el procediment d'aprovació del Pla d'Ordenació dels Recursos Naturals de la Serra d'Espadà.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/02/(1)/dof/vci/html**

### Dades del document

Número de DOGV
:   2441

Data del DOGV
:   02-02-1995

Secció del DOGV
:   DISPOSICIONS GENERALS

Número del document
:   1995/833717


Data del document
:   02-12-1994

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 2 de desembre de 1994, de la Conselleria de Medi Ambient, per la qual s'acorda iniciar el procediment d'aprovació del Pla d'Ordenació dels Recursos Naturals de la Serra d'Espadà.   
La serra d'Espadà és una alineació muntanyosa al sud de la província de Castelló que forma part dels estreps del sistema Ibèric i és delineada pels rius Millars i Palància, que han obert valls profundes entre les quals s'alcen els cims eriçats de la serra.  
El conjunt orogràfic que forma la serra d'Espadà dóna lloc a l'aflorament més extens i representatiu del Triàsic Inferior i Mitjà a la Comunitat Valenciana, i presenta un valor paisatgístic excepcional derivat de la natural policromia de les formacions geològiques i de l'acusat relleu que la caracteritza, producte directe de la particular configuració estructural de l'àrea.  
En la zona destaquen una sèrie de cavitats caracteritzades per importants fenòmens espeleològics, entre les quals podem esmentar les coves de Sant Josep, la Covatilla del Toro o la Caritat.  
Distints elements arqueològics i culturals com les ruïnes del Castell d'Almonacid, la torre de l'Homenatge d'Eslida i Azuébar o la nevera d'Algimia, utilitzada fins a finals del segle XIX, completen l'important valor que té aquest espai natural.  
La Llei 4/1989, de 27 de març, de Conservació dels Espais Naturals i de la Flora i Fauna Silvestres, ha configurat un nou instrument d'ordenació territorial amb els plans d'ordenació dels recursos naturals.  
La llei configura aquests plans com a instruments flexibles que permetran amb un diferent nivell de densitat un tractament prioritari i integral en determinades zones per a la conservació i recuperació dels recursos, els espais naturals i les espècies que cal protegir.  
La llei confereix a les administracions públiques competents l'aprovació dels plans d'ordenació dels recursos naturals, oferint així a les comunitats autònomes un important instrument per a la implementació de les polítiques territorials d'aquestes.  
La Conselleria de Medi Ambient ha elaborat un document base del Pla d'Ordenació dels Recursos Naturals de la Serra d'Espadà. En conseqüència, i a la vista de l'elevat interès ecològic, biològic i paisatgístic d'aquest espai natural, en exercici de les competències que la Constitució i l'Estatut d'Autonomia atribueixen a la Generalitat Valenciana, d'acord amb el que disposa l'article 4 de la Llei 4/1989, de Conservació dels Espais Naturals i de la Flora i Fauna Silvestres, escau iniciar l'expedient per a l'aprovació del pla d'ordenació dels recursos naturals de la zona descrita, i amb aquest fi:  
ORDENE:  
Article primer  
S'acorda iniciar el procediment d'aprovació del Pla d'Ordenació dels Recursos Naturals de la Serra d'Espadà, delimitat territorialment en l'annex I d'aquesta ordre, el qual tindrà efecte jurídic ple a partir de l'endemà de la seua publicació en el DOGV.  
Article segon  
D'acord amb el que disposa l'article 7, apartats 1 i 2, de la Llei 4/1989, de Conservació dels Espais Naturals i de la Flora i Fauna Silvestres, mentre no s'aprove aquest pla, no podran fer-s'hi actes que suposen una transformació sensible de la realitat física i biològica que poden arribar a impossibilitar o dificultar de manera important la consecució dels objectius del pla.  
Així mateix, tampoc no podrà atorgar-se cap autorització, llicència o concessió que habilite per a la realització d'actes de transformació de la realitat física o biològica sense l'informe favorable de l'administració que actue, informe que haurà de ser emès en el termini màxim de noranta dies.  
Article tercer  
Es faculta la Direcció General de Conservació del Medi Natural perquè realitze els tràmits destinats a l'aprovació del Pla d'Ordenació dels Recursos Naturals de la Serra d'Espadà per a la zona delimitada a l'annex I adjunt a aquesta ordre. Amb aquest fi, es donarà audiència a les persones interessades, s'oferirà la corresponent informació pública i s'efectuarà la consulta dels interessos socials i institucionals afectats, tot això en compliment de l'article 6 de la Llei 4/1989, de Conservació dels Espais Naturals i de la Flora i Fauna Silvestres.  
València 2 de desembre de 1994  
El conseller de Medi Ambient,  
EMèRIT BONO I MARTíNEZ


Còpia Permalink ELI